The Sims 4

***The Sims 4*** — həyat simulyatoru janrında videooyun. Maxis tərəfindən Windows və MacOS əməliyyat sistemləri üçün hazırlanan, Electronic Arts tərəfindən buraxılan Sims oyun seriyasının dördüncü buraxılışı. Windows əməliyyat sistemi üçün Sims 4 oyununun çıxış tarixi rəsmi olaraq E3 kompüter oyunları sərgisində elan edilmişdir. 2 sentyabr 2014-cü ildə ABŞ-də, 4 sentyabr isə Rusiya və Avropada satışa sərbəst buraxıldı. MacOS platforması üçün oyun versiyasının buraxılması 17 fevral 2015-ci ildə, PlayStation 4 və Xbox One oyun konsolları üçün isə 17 noyabr 2017 tarixində baş tutmuşdur.

The Sims 4-də aydın şəkildə ifadə edilmiş hekayə yoxdur, oyun prosesi qeyri-sabit davam edir və müəyyən bir məqsəd yoxdur. Oyunda yaratdığınız hər bir personaj *sim* adlanır. Oyunda maksimum 8 sim yarada bilər və onları idarə edə bilərsiniz. İnşaat redaktoru istədiyiniz üslubda bina yaratmağa və mebel ilə təchiz etməyə imkan verir. Bundan sonra yaratdığınız simləri, yaratdığınız evdə idarə edə bilərsiniz.

Oyunun yaradılması 2010-cu ildə, Sims seriyasının 3-cüsü olan The Sims 3 oyununa əlavələr edilməklə başlamışdır, lakin The Sims 4 oyununun əsas inkişaf mərhələsi 2012-ci ilə təsadüf edir. The Sims seriyasının dördüncü simulyatorunun əsas inkişaf göstəriciləri simvolların süni intellektinin təkmilləşməsi və onların bir neçə davranışı eyni anda etməsi idi.

The Sims 4 oyunçulardan qarışıq rəylər aldı. Müsbət rəylər arasında simlərin təkmilləşdirilmiş redaktoru, inşaat redaktorunda daha çox mebel və materialların olması, yüksək keyfiyyətli qrafika yer alırdı. Həmçinin The Sims 3-də uzun müddətə açılan yükləmə ekranının problemi də The Sims 4-də həll edilmişdi.

## Oynanış
The Sims 4 həyat simulyatorunu əks etdirən bir oyundur. Oyunçu, bir personajın istək və ehtiyaclarını ödəməklə onun həyatını idarə edir. Bu proses personajın məskunlaşdığı ev və ya şəhərdəki ictimai obyektlərdə baş verir. Hər bir personaj xüsusi məntiq və hisslərə, özünəməxsus bir görünüş və şəxsiyyətə malikdir. İnsanlar arasındakı münasibətlər iki indikator ilə nümayiş etdirilir, dostluq və romantik mehribanlığın gücünü əks etdirir. Oyunçunun sim ilə interfeysi üçüncü və birinci şəxs rejimində həyata keçirilir.

Yeni bir oyuna başladıqda Nyukrest, Uillou-Krik, Oazis Sprinqs, Uindenburq, Brindlton-Bey, Streyncervill və ya Del-Solo-Valley şəhərlərindən birində məskunlaşmış hazır ailələrdən birini seçmək və ya yenisini yaratmaq təklif olunur. Yaradılmış personajların yaşı uşaqdan qoca kişiyə qədər dəyişir. Personaj yaratmaq üçün nəzərdə tutulan xüsusi redaktorda 24 dəri və 32 müxtəlif saç rəngi seçmək mümkündür. Bundan əlavə, personajın boyunu dəyişmək mümkün olmasa da, üz cizgilərini və həssaslığını dəyişdirmək imkanı mümkündür. Hər bir personaj üçün gələcəkdə onun davranışına və istəklərinə təsir edəcək bir həyat hədəfi və onun xarakterik əlamətləri seçilməlidir. Həyat rejimində oyunçu istənilən vaxt xarakterin həyat hədəfini dəyişdirə bilər. Redaktorda sim yaradılarkən, onlar arasında qohumluq və ya evlilik münasibətləri qurmaq mümkündür. Personajın münasibətlər menyusunda, ölmüş və ya yaşayan qohumlarının yer aldığı nəsil ağacı mövcuddur. Hazır olan ailəni boş torpaq sahəsinə yaxud yeni bir evə yerləşdirmək lazımdır. Bir ailədə maksimum idarə olunacaq personaj sayı səkkizdir.

Oyun şəhərlərindəki ərazilər mülki və ictimai olaraq iki yerə bölünür. Personaj mülki obyektlərdə yaşayır, lakin bununla birlikdə o, digər mülki obyektləri və ya ictimai yerləri ziyarət edə bilər. Məsələn, barda və ya gecə klubunda istirahət edə, yeni dostlar tapa, idman salonunda idman edə, bir muzey və ya kitabxananı ziyarət edərək bacarıqlarını inkişaf etdirə bilər. The Sims 4 oyununda, The Sims 3-dən fərqli olaraq, açıq bir dünya yoxdur və hər bir şəhər şərti olaraq personajların sərbəst hərəkət edə biləcəyi xüsusi sahələrə bölünür. Başqa bir sahəyə keçmək və orada hərəkət etmək üçün açılış menyusunu gözləmək icbaridir. Hər bir sahədə personajın istirahət edə biləcəyi, gəzinti edə biləcəyi, balıqçılıq ilə məşğul ola biləcəyi, kolleksiya əşyaları və digər bu kimi şeyləri axtara biləcəyi istirahət zonaları da mövcuddur. Həyat rejimi ilə yanaşı, personajların yeni mebel alması və satmasını təmin edən alış-veriş, ev tikməsini isə təmin edən inşaat rejimi mövcuddur. Həmçinin, personajların yer aldığı ailəni idarə etmədən də şəhərdə ev tikmək mümkündür və bu vəziyyətdə büdcə məhdud olmur.

Hər bir idarə olunan personajın vaxtaşırı doldurulmalı olan altı ehtiyacı var. Onlardan ən vacibi: yemək, yuxu və tualetdir. Personajların ehtiyacları ödənmədiyi təqdirdə, onların emosional vəziyyəti narahat olacaq və uzun müddət bu hal davam edərsə ölüm hallarına rast gəlmək mümkün olacaq. Ümumilikdə bir personaj, müəyyən şərtlər, qarşılıqlı əlaqə və ya müəyyən hadisələr nəticəsində ortaya çıxan 15 emosional vəziyyətə sahib ola bilər. Emosional vəziyyətlər hər bir personajın həyatının bütün sahələrinə: istək və əhvali-ruhiyyə, işdəki məhsuldarlıq, ailə və dostlarla münasibətlər kimi mühüm proseslərə təsir göstərir. Personajın həddindən artıq əsəbi vəziyyətdə olması onun ölməsinə belə gətirib çıxara bilər. Bir personajın emosional vəziyyəti hərəkətlərinə də təsir göstərir. Məsələn, ilhamlanmış sim yaradıcılıq fəaliyyətlərində uğurlu olur və ya gecə klubuna baş çəkmək personajın şən əhvali-ruhiyyəsinə səbəb olacaqdır. Hər bir personaj xüsusi həyat məqsədlərinə sahibdir. Məsələn, sənətkar sim, şah əsər yaratmaq xəyalındadır. Ailə canlısı sim isə adətən evlənmək və uşaqlara sahib olmaq xəyalında olur. Simin istəklərinin gerçəkləşməsi üçün müvafiq tədbirlər görmək, bacarıqlarını artırmaq və digər personajlarla əlaqələri gücləndirmək lazımdır. Oyunçunun əsas vəzifələrindən biri simin istəklərini yerinə yetirməkdir. Simin həyat məqsədləri yerinə yetirildikdə, onun ehtiyaclarının azalmasına səbəb olacaq bir çox xüsusi nailiyyətləri əldə etmək mümkün olacaq. Həmçinin bununla yanaşı, həyat məqsədləri yerinə yetirilən sim uzun müddət xoşbəxt olur. Sim müxtəlif simlərlə bir çox sosial qarşılıqlı əlaqəyə malikdir: sadə dostluq və romantik məhəbbətdən açıq düşmənçiliyə qədər. Personaj əlaqələri "neytral" olaraq başlayır. Əlaqələri yaxşılaşdırmaq üçün, simlərlə müsbət münasibətdə olmaq vacibdir, lakin personajların xüsusi süni intellektlərinin güclü olması, bu işi daha da çətinləşdirir. Məsələn, yeni tanış olan bir personajı qucaqlamağa və ya öpməyə çalışdıqda, qarşı sim buna icazə vermir və münasibət xeyli pisləşir. Həmçinin, bir sim bilərəkdən başqa bir simi təhqir edə bilər, kifayət qədər pis bir münasibət yarandıqda isə simlər arasında döyüş belə baş tuta bilər. Oyunçunun başqa bir məqsədi, ailə büdcəsini artırmaqdır. Bunun üçün personaj, mobil telefonu yaxud noutbuku vasitəsilə iş tapa bilər. Hər bir peşədəki üstünlüyün 10 səviyyəsi var və hər bir personaj kiçik miqdarda əmək haqqı ilə işə başlayır. Oyunda uydurma valyuta olan *simoleondan* istifadə olunur. Üstünlük səviyyəsini inkişaf etdirmək üçün bir personaj, peşə üçün lazımi bacarıqları inkişaf etdirməli və yaxşı bir ruh halında işə getməlidir. Peşə üstünlüyündə hər bir səviyyəyə çatdıqda, personaj xüsusi əşya və pul mükafatı əldə edir. Pul qazanmağın başqa bir yolu isə əldə düzəlmə əşyalar, sənət əsərləri, proqram təminatı və meyvə-tərəvəz satmaqdır.
Şəkil:Uillou-Krik (The Sims 4).png| Uillou-Krik şəhəri
Şəkil:Oazis Sprinqs (The Sims 4).png| Oazis Sprinqs şəhəri
Şəkil:Streyncervill.jpg| Streyncervill şəhəri
Şəkil:San-Myuşino.jpg| San-Myuşino şəhəri


### Yenilənmələr

The Sims 4 oyununun yayımlanmasından sonra bir sıra pulsuz yenilənmələr səbəbindən oyun əhəmiyyətli dərəcədə genişlənmişdir. Bir çox oyun paketlərinin buraxılması ilə müşayiət olunan ən böyük yenilənmələrə hovuzlar, yeni addımlayan körpələr, digər personajlarla yeni münasibətlər, bacarıqlar və xüsusi uşaq əşyaları, yeni oyun dünyası olan Nyukrest, 15 boş məkan, personaj yaradarkən xüsusi trend geyimlərdən istifadə aid olmuşdur.

Daha sonra, zirzəmilər, arakəsmələr, yeni dam formaları, şəffaf damlar, U-formalı pilləkanlar, yaşayış sahələrinin xüsusi əlamətləri kimi kiçik, lakin geympley imkanlarını əhəmiyyətli dərəcədə inkişaf etdirən yenilənmələr olmuşdur. Digər yeniliklər kiçik oyun elementlərinin əlavə edilməsi ilə əlaqəli olmuşdur. Bu kiçik oyun elementlərinə idmançı, təşəbbüskar, stilist və frileynser kimi sərbəst karyeraların oyuna əlavə edilməsi aiddir. Həmçinin, yeni bitkilər, bağban alətləri də daxil olmaq üzərə xüsusi bağçılıq mexanizmi inkişaf etdirildi və simlərin vegeterian olması mümkünləşdi. Bir neçə güncəlləmə ilə daha sonradan oyuna pasxa yumurtaları da əlavə olunmuşdur.

Yenilənmələrin bəziləri bayram və etnik geyim kolleksiyalarının əlavə edilməsi ilə bağlı olmuşdur. Bu cür yenilənmələrə, sevgililər gününə, pasxa bayramına xas əşyalar, Hindistan, Çin, Karib və ərəb üslubunda geyimlərin əlavə edilməsi daxildir. Daha sonradan gələn bir yenilənmə ilə oyuna Ulduz müharibələrindən geyim kolleksiyası, həmçinin Mandaloreç seriyasından olan "körpə yod"un heykəli əlavə olunmuşdur.

### Müqayisə
Oyunda, emosional indikator pisdən yaxşıya doğru olmaqla, müəyyən şərtlər altında yaranan və personajların hərəkətlərinə birbaşa təsir edən 15 fərqli və müstəqil emosional vəziyyətə qədər genişləndirilmişdir.

Üzün detallarını dəyişdirən xüsusi menyu oyundan çıxarıldı. Bunun əvəzinə, oyunçu siçan ilə tutaraq və hərəkət etdirərək simin istədiyi hissəsini dəyişmək bacarığına malik oldu. Xarici görünüş ilə yanaşı, redaktor köməyilə personaja xüsusi yeriyiş tərzi əlavə edilə bilər. Geyimlər isə daha da kiçik alt kateqoriyalara bölündü.

İnşaat rejimində, əvvəlki The Sims seriyası oyunlarından fərqli olaraq, otaqları fırlatmaq, hərəkət etdirmək, divarları uzatmaq və hündürlüyünü tənzimləmək mümkün oldu. Binaların inşası üçün mebelli hazır otaq planları da əlavə edildi. Bünövrə və damların hündürlüyünün dəyişdirilməsi, xüsusi vasitələrdən istifadə edərək onların bir kliklə hərəkət etdirilməsi, damın uzadılması, hündürlüyü və formasının tənzimlənə bilməsi ən böyük yeniliklərdən olmuşdur. Əşyaların divara fərqli yüksəkliklərdə yerləşdirilməsi mexanizmi də tətbiq edildi. Müəyyən bir üslubda və rəngdə olan mebel və ya paltar axtarmaq üçün inşaat redaktoruna xüsusi süzgəclər əlavə edildi. The Sims 4 oyununun başqa bir yeni xüsusiyyəti, şəhər xəritəsinə daxil olmayan gizli yerlər olmuşdur.

Yeniliklərə əlavə olaraq, The Sims 3 oyunu ilə müqayisədə oyunun bir neçə mənfi cəhətləri də var, bunlardan başlıcası, The Sims 2 oyununda olduğu kimi açıq oyun dünyasının olmaması, yükləmə menyusunun geri qaytarılması və yüzlərlə boya variantının oyundan qaldırılması olmuşdur.

## İnkişaf

Tərtibatçıların fikrincə, The Sims 4 layihəsi üzərində işləmək olduqca mürəkkəb olmuş və 2010-cu ildə geriyə addımlar atılmışdır, lakin buna baxmayaraq, oyunun 2012-ci ildə aktiv inkişaf mərhələsinə başlanıldı və bu müddət ərzində Maxis komandası interfeys, animasiya və qrafika ilə məşğul olmuşdur. Komandaların yaradılmasında ActionScript 3.0 proqramlaşdırma dilindən istifadə olunmuşdur, lakin hazırlanan oyunun sınaq göstərişi zamanı oyunçular oyuna zəif reaksiyalar göstərmişlər. 2013-cü ildə digər Maxis layihəsi olan SimCity-nin yayımlanması, təqdim olunan onlayn funksiyalara görə ciddi çətinliklər və qalmaqallarla müşayiət olundu. Nəticədə, EA Games rəhbərliyi, The Sims 4 oyunun onlyan olmaması qərarını aldı. İnkişaf qrupu bir il ərzində oyunu tamamilə yenidən yazmalı və buraxılış tarixinə qədər təqdim edilə bilinəcək bir formaya salmalı idi. Nəticədə, oyunun inkişafı sürətli rejimdə aparıldı, və bunun əsas nəticəsi The Sims oyun seriyasının əvvəlki oyunlarına xas olan bir çox əsas xüsusiyyətlərin ləğv edilməsi oldu. Oyun buraxıldıqdan sonra da inkişafı davam etmiş və bir neçə ay ərzində oyuna bir sıra genişmiqyaslı paketlər və güncəlləmələr əlavə edilərək geympleydəki boşluqlar bağlana bilmişdir.

Həmçinin, The Sims 4, The Sims oyun seriyasının yaradıcısı Uill Raytın iştirak etmədiyi ilk oyun olmuşdur. Buna baxmayaraq, komandada bir vaxtlar Uill ilə işləyənlər qalmış və oyun Uillin görmək istədiyi bir çox fikirləri təcəssüm etdirmişdi. Lakin o dövrün kompüter texnologiyalarının zəfiliyinə görə oyun seriyasının əvvəlki hissələrində həmin fikirləri reallaşdırmaq mümkün olmamışdı. Proqramlaşdırma komandasının əsas ideyalarından biri, The Sims 3 oyununa əlavə fikirlər və qrafika yaxşılaşdırması etmək olmuş, lakin oyunda şiddətli donmalar və yaranan problemlərə görə bu fikirdən dönmüşlər. Bu kimi bir çox problemlərin və donmaların qarşısını almaq üçün yaradıcılar güzəştə getməli idi: əvvəlki oyunların əsas xüsusiyyəti olan açıq oyun dünyasını xüsusi sahələrə bölünmüş hissələrlə əvəz etməli oldular, lakin xüsusi sahələrdə yaradılan istirahət zonalarının genişliyi səbəbindən, bu addım oyunçular tərəfindən elə də mənfi rəylər almadı. Proqramlaşdırma komandası, The Sims 3 komandası ilə müqayisədə demək olar ki, iki dəfə daha çox insandan ibarət olmuşdur.

### Qrafika və dünya
Komandanın əsas məqsədlərindən biri ən zəifləri də daxil olmaqla bütün müasir kompüterlərdə işləyə biləcək bir oyun yaratmaq idi. Buna görə də, zəif kompüter tələb edən The Sims 3 ilə müqayisədə daha sadə detallar əsas götürüldü və oyundakı əşyalar nəzərə çarpacaq dərəcədə "yumşaq" görünməyə başladı. Eyni zamanda, xüsusi effektləri yaxşılaşdırmaq və oyun obyektlərinə reallıq vermək üçün kiçik həcmli detalların illüziyasını yaratmağa imkan verən aşındırma texnikasından istifadə edilmişdir.

Daha yaxşı işıqlandırma və parıltı effektinin qarşısını almaq üçün ortam qaraltma metodu təqdim edildi, bunun sayəsində oyundakı obyektlər yerlərindən asılı olaraq işığa etibarlı reaksiya verə və kölgə sala bildi. *SimGuruMeatball* təxəllüsü ilə tanınan oyun seriyasının tərtibatçılarından biri personajların saç düzümlərinin keyfiyyətindən narazı olduqlarını ifadə edərək, onları sənətkarlıq qabiliyyətlərinin olmaması səbəbi ilə təhqir edərək "plastilin" adlandırdı. Bununla birlikdə, saç tərzi kəskin şəkildə dəyişdirilə bilmədi, çünki bu qəbul edilən bədii üsluba zidd olacaqdır.

Əvvəlcə oyuna Nyu-Orlean, Arizona tipli boş səhra düzənlik, İtalyan Riviera və Avropa şəhəri üslublu üç-dörd şəhərin əlavə olunması planlaşdırılırdı. Nəticədə, Orlean və Riviera, Uillou-Krik şəhərinin dizaynının bir hissəsi oldu. Oazis Sprinqs şəhəri isə əsasən Arizona tipli səhra düzənlik üslubuna xas olmuşdur. The Sims 4 oyunu sonradan Uillou-Krik və Oazis Sprinqs adlandırılan iki hazır şəhər ilə buraxılmışdır.

Birinci şəhər seriyanın əvvəlki oyunlarında əsas dünyalara bənzər yaşıllıq əraziyə malik sahil şəhər, ikinci şəhər isə əsasən Las-Veqasa bənzər qayalıq səhra tipli olmuşdur. İlk iki şəhər qəsdən müxtəlif üslublarda yaradılmışdır. Şəhərlərin açıq dünya olmamasına baxmayaraq, ayrı-ayrı sahələrinin hər birində personajın istirahət edə biləcəyi park, balıq tutma məkanı kimi geniş zonaları mövcuddur. Şəhərlərin sakinləri arasında The Sims oyun seriyasının əvvəlki epizodlarından Bella Qot kimi personajlar var. The Sims 4 videooyununun sərbəst buraxılmasından sonra, bir çox oyunçunun oyuna yeni hissələr əlavə etmək istəkləri ilə əlaqədar olaraq, komanda pulsuz bir güncəlləmə ilə birlikdə üçüncü bir baza şəhəri olan Nyukresti əlavə etmişdir.

The Sims 4 videooyunundaki personajların animasiyası, üz ifadələrində, hərəkətlərində və müxtəlif hadisələrə reaksiyasında ifadə olunan xüsusi emosional vəziyyətdən asılı olduğunu nəzərə alaraq yaradıldı. Bunun üçün bir çox qısa animasiyalar yaradıldı, müəyyən emosiyalarla əlaqələndirildi və sim dayanarkən, oturarkən və ya bir şey edərkən həmin animasiyalar işə düşdü. Sims 4 oyununun animasiyası sıfırdan yaradıldı və The Sims seriyasının əvvəlki oyunlarından kiçik bir hissə belə istifadə edilmədi. Əvvəlcə bir qrup dizayner və animator, hansı personajların oyuna əlavə edilməsi, tələblərin gedişatına uyğun olub-olmaması və texniki problemlərə səbəb olub-olmadığı barədə qərar verdi. Animasiya əsl aktyor-animatorun hərəkətləri olan bir videoya əsaslanır. Mürəkkəbliyindən asılı olaraq hər bir animasiyanın yaradılması bir neçə gündən üç aya qədər çəkmişdir. Oyundakı üz ifadələri və hərəkətləri üçün animasiyalar, əvvəlki oyunlara nisbətən daha çox oldu və personajların müəyyən bir emosional vəziyyəti ilə əlaqələndirildi. Bu animasiyalar, əvvəlki Sims seriyası oyunlarında sıx görülən "taxta effektinin" olmaması üçün yaradıldı.

### Geympley

Əvvəlcə oyunun onlayn versiyasını hazırlamaq planlaşdırılırdı, lakin şəbəkə bağlantısındakı məhdudiyyətlər, istifadəçilərin çoxluğu, fikirlərini həyata keçirməyə imkan vermədi və nəticədə bundan imtina etmək qərara alındı. Bundan əlavə, onlayn versiya qrafikin keyfiyyətini hədsiz dərəcədə azaldırdı. Oyunun inkişafındakı ən çətin vəzifə interfeysinin yaradılması idi ki, bu zaman hər xırda detal bir çox sınaq və dəyişikliklərə məruz qaldı. Tərtibatçılardan biri Qraham Nardna görə, əvvəlki The Sims oyunlarının interfeysləri olduqca mürəkkəb idi və oyunçular bir neçə oyun seanslarında onlara öyrəşməli idilər. Komanda, ən sadə interfeys və menyular yaratmaq məqsədi qoymuşdu, bunun üçün The Sims 4 oyununun geympleyi əhəmiyyətli dəyişikliklərə məruz qaldı. Xüsusən də siçan ilə tutma və sürüşdürmə funksiyaları reallaşdırıldı və bunun sayəsində simvolların üz cizgilərini və bədən formasını siçan ilə dəyişdirmək mümkün oldu. Eyni zamanda birdən çox obyekti, otağı, evi siçanla daşımaq, üzünü çevirmək də mümkün oldu. Komanda, personajın kəllə sümüyünün quruluşunun dəyişdirilməsinə də diqqət yetirdi, Beləliklə personajın xarici oxşarlıqları, irqi, etnik əlamət verilməsi daha da asanlaşdırıldı. Personaj yaratmaq və inşaat rejimləri əhəmiyyətli dərəcədə yenidən işlənmiş və təkmilləşdirilmiş, bu, simləri daha tez yaratmağa, daha real və bənzərsiz binalar tikməyə, otaqları daha realistik təchiz etməyə və divarların və bünövrənin hündürlüyünün seçilməsinə imkan verən yeni vasitələrdən istifadə edərək dizayn fikirlərini özündə cəmləşdirməyə imkan vermişdir. Frizlər, şpandrellər, pilasterlar və bunun kimi daha çox yeni memarlıq elementləri də əlavə edildi. Tərtibatçılar, bunun üçün xüsusi olaraq, əvvəlki simulyatorlarda inşaat rejimlərini, ən aydın çatışmazlıqları aşkar etmək və The Sims 4 oyununda aradan qaldırmaq üçün dəfələrlə araşdırma apardıqlarını qeyd etmişdir. Rejimlərdən əlavə, Maxis komandası oyuna tam inteqrasiya olunan qalereyanın inkişafına xüsusi diqqət yetirdi. Qalereya oyunçuya hazır ailə, tikili və otaqlar yükləmə imkanı verir. Seriyanın əvvəlki oyunlarında digər məzmunlarını yükləmək mümkün olsa da, bu funksiya o qədər də asan yerinə yetirilmirdi, lakin The Sims 4 oyununda, oyunu belə tərk etmədən qalereyaya daxil olmaq və istənilən oyunçunun qalereyaya yüklədiyi məzmunu yükləmək mümkündür.

Electronic Arts oyun tərtibatçıları və rəhbərləri oyunun inkişafı üçün ayrılan büdcə ilə daim ziddiyyət təşkil etmiş, oyuna daha maraqlı xüsusiyyətlər əlavə etmək istəmiş, lakin günü-gündən büdcəni azaltmış və tez bir zamanda oyunu buraxmaq istəmişdir. Xüsusilə, əsas inkişaf etdiricilərdən biri olan Kennıt Tonninin sözlərinə görə, ayrılan büdcə çox az olduğuna görə bir çox animasiya və kölgələri yaratmaqda çətinliklər yarandı və nəticədə çoxu elementar alındı. Buna baxmayaraq, birgə səylərlə komanda istənilən nəticəyə nail ola bildi. Prodüser Qrant Rodriek və ya *SimGuruGrant* personajların davranışını yaratmaq üçün məsuliyyət daşıyırdı, inşaat rejimindən isə *SimGuruHouts* cavabdeh idi. The Sims 4 videooyununun geympleyində bir çox yenilik olsa da, əsasən tərtibatçılar bir model olaraq The Sims 3 videooyunundan geniş istifadə etmişdir.

The Sims 4-ün ilk yayımlanan versiyasında, yaşı təxminən 1 ilə 3 arasında olan yeni yeriməyə başlayan uşaqlara rast gəlinməyən 6 yaş kateqoriyası mövcud idi. Tərtibatçılar oyunun buraxılmasından sonra bir neçə il ərzində onların yaradılması ilə məşğul oldular. Eyni zamanda, bacarıqların inkişafını daha güclü vurğulamaq üçün uşaqları The Sims seriyasındakı əvvəlki oyunlara nisbətən bir az daha böyük etmək qərara alındı. Animasiyalar yaradıldıqda uşaqların hərəkətləri qeyd edildi. Oyunda uşaq personajların yaradılmasında əsas problem onların oyun ilə uyğunsuzluğu idi və tərtibatçılar oyunun uşaqlar olan hissəsini qismən yenidən yazmaq məcburiyyətində qaldılar. Digər problem üzün düzgün nisbətlərinin yaradılması və oyun tərzinə inteqrasiyası idi. Uşaqlar yaradılarkən, tərtibatçılar sözdə "ailə oyunu" azarkeşlərinin istəklərini oxudular, lakin digər istifadəçilərin maraqlarını da nəzərə almağa çalışdılar. The Sims 2 və The Sims 3 videooyunlarından fərqli olaraq, yeniyetmə simlər yetkin simlər ilə eyni hündürlüyə malikdir.

Buraxılışdan bir müddət əvvəl, Maxis komandası, MacOS üçün inkişafı təxirə salmaqla, Windows üçün oyunun tamamlanmasına diqqət yetirməyə qərar verdi. Oyunun macOS versiyasını da buraxmaq üçün, inkişaf qrupu 2014-cü ilin oktyabrında işə yenidən qoyuldu.

### Süni intellekt

Gameplaydakı əsas yeniliklərdən biri əvvəlki The Sims seriyası oyunları ilə müqayisədə personajların davranışının yaxşılaşdırılması və reallıq modelinə daha yaxın olması idi. Beləliklə, The Sims 4 oyununda ilk dəfə olaraq personajların sərbəst hərəkətini, animasiyasını, bir neçə hərəkəti eyni anda etməyi təmin edən *Smart Sim* funksiyasından istifadə edildi. Bu, personajların ictimai yerlərdə nəzərə çarpacaq dərəcədə daha realistik və dinamik davranmasına imkan verdi. Tərtibatçılar bu funksiyanı The Sims seriyasının əvvəlki oyunlarına da tətbiq etmək istəsələr də, o dövrün texnologiyası buna icazə verməmişdir. Buna baxmayaraq, bu funksiyanın, tualetdə olarkən yemək yemək və ya duş qəbul edərkən kitab oxumaq kimi bir çox mənfi tərəfləri də olmuşdur, lakin bu kimi mənfi tərəflər tərtibatçılar tərəfindən müəyyənləşdirilmiş və yenidən kodlanmışdır. Tərtibatçılar ümumiyyətlə personajların hərəkətlərinə bir çox məhdudiyyət qoymuş, bir çox utanc verici vəziyyətlərdən, kişi hamiləliyindən və ya təsadüfi bir insanın körpəni əmizdirə bilməməsi üçün uzun müddət xüsusi kodlama aparmışlar. Digər bir yenilik isə peronajları fərqli emosional vəziyyətlərə bağlamaq olmuşdur. Tərtibatçılar pozitiv və ya mənfi kimi 2 elementar əhvali-ruhiyyə anlayışından imtina etmiş və personajların davranışlarına, üz ifadələrinə, hərəkətlərinə və qərarlarına təsir edən fərqli emosional vəziyyətlər yaratmışdır. Maxis komandası duyğuların əhəmiyyətini, personajın həyatına təsirini vizual effektlərə azaltmadan çatdırmağı bacarmışdır.

İnkişaf müddətində ipoxondriya, vegeterianlıq kimi bir çox xasiyyət və istəklər yaradılmış, lakin bir çoxu ESRB və PEGI reytinq tətbiqinin mürəkkəbliyi və ya uyğunsuzluğu səbəbindən silinmişdir. Oyun, sələflərindən fərqli olaraq, daha az şiddətli görünməyə başladı və təribatçılar düşünülən bir çox əlamətləri oyundan qaldırmaq qərarına gəldi. The Sims 4 oyunu, yetkin bir auditoriya ilə yanaşı, yeniyetmələri də əhatə etdiyi üçün xüsusi tələblərə cavab verməli idi.

Tərtibatçılar əvvəlcə personajların öz çəkilərinə reaksiya vermək qabiliyyətini əlavə etmək niyyətində idilər — məsələn, artıq çəkisi olan bir personaj daxili narahatlıq, fit bədənə sahib personaj isə daim xoşbəxt hiss edəcəkdi. Lakin bəzi azarkeşlərin mənfi reaksiyasından sonra bu qabiliyyətin silinməsi qərara alındı. Tərtibatçılar, personajları öldürməyin yeni yollarını görmək istəyən bir çox oyunçunun istəklərini nəzərə alaraq oyundakı ölümlərə də xüsusi diqqət yetirdilər. The Sims 4 videooyunundaki personajlar fərqli emosional vəziyyətlərə bağlı olduğundan, tərtibatçılar ölümü bir neçə duyğu: həddindən artıq utanc, qəzəb və gülüş ilə bağladılar.

Eyni zamanda, seriyanın əvvəlki oyunları, əsas da The Sims və The Sims 2-dən fərqli olaraq yanğın və ya boğulma səbəbi ölümlərin sayı azaldıldı və ölüm daha da mürəkkəbləşdirildi. Artıq, oyunda personaj mümkün təhlükəli və ölümcül vəziyyətlərdən qaçına bilər və özünü xilas edə bilərdi. Məsələn, yorğun olduqları halda hovuzdan pilləkan olmadan çıxmaları və ya sobada yanan yeməyi izləməsi bədbəxt hadisələrə səbəb ola bilər. Buna baxmayaraq, tərtibatçılar, reytinqdə icazə verilən qəddarlığın həddini keçməmək üçün mənəvi səbəblərdən uşaqlar və heyvanların ölümünün mümkünlüyünü istisna etmişlər.

### Genişləndirmə

Gələcəkdə oyunu daha da inkişaf etdirmək üçün komanda 5 ayrı qrupa bölünmüş və hər biri ayrı-ayrı olmaqla paketlər, kataloqlar, güncəlləmələr, canlı dəstək və qalereya ilə məşğul olmuşlar. Tərtibatçılar üçün bu paylama sistemi, The Sims 2 və The Sims 3 videooyunlarının inkişafı dinamikasından fərqli olması üçün test edilmişdir. Bu səbəbdən The Sims 4 oyununa edilən əlavələr daha yavaş buraxılmağa başlandı, lakin kataloqlar, oyun paketləri və güncəlləmələr daha məlumatlı oldu. Yeni inkişaf dinamikalarından biri də beş və ya altı fərqli mövzu üzərində eyni vaxtda işləmək olmuşdur. Hər hansısa oyun paketi üçün, rəhbərlər tərəfindən seçilən geniş bir kataloq çəkmək, 30–100 arasında fərqli konsepsiyalar yaratmaq lazım gəlmişdir. Tərtibatçılar, sonradan oyunda öz əksini tapması üçün bütün yaş və cins nümunələri üçün geyimlər yaratmağa, cari tendensiyaları izləməyə çalışmışdır. Orta hesabla, hər hansı bir oyun paketi üçün vaxtın üçdə ikisi planlaşdırma və dizayn işlərinə sərf olunur.

Oyun paketləri The Sims üçün yeni bir uzantı növüdür, o qədər də qloballaşdırılmır və hər hansı bir mövzunu əhatə edir. Kataloqlar yaradılarkən, tərtibatçılar əsas oyunu genişləndirən yeni obyektlərin necə görünəcəyi nəzərə alınır. Obyekt oyun prosesi baxımından kifayət qədər maraqlı deyilsə, o zaman kataloq da oyunçulara maraqlı gəlmir. Bununla birlikdə, bəzən yeni əlavə imkanlarla ortaya çıxan problemləri həll etmək üçün yeni obyektlər yaratmaq lazımdır. Yeni paketlərin buraxılması ilə əlaqəli əsas çətinliklər yeni oyun paketinin, illər keçdikcə daha da artan bütün əvvəlki paketlərlə uyğunluğunu yoxlamasıdır.

## Məzmun problemləri

The Sims 4 videooyununun sərbəst buraxılması ilə birlikdə, The Sims seriyasının əvvəlki oyunlarının baza versiyalarına xas olan uşaqların yaş kateqoriyası, hovuzlar, arzular, avtomobillər, stil redaktoru kimi bir çox element oyun həvəskarları arasında geniş mübahisə ilə müşayiət olundu. Əsas sual isə The Sims 2 oyununda olduğu kimi, açıq dünyanın olmamasına qayıtmaqla əlaqədar ortaya çıxdı, və buna görə digər sahəciklərə və bölmələrə keçərkən açılış menyusunu gözləmək lazım gəldi. Müzakirələrin ardından, 22 min imza toplayaraq oyunundakı boşluqları aradan qaldırmağı tələb edən bir petisiya belə açıldı.

Tərtibatçılar The Sims 4 oyunundakı çatışmazlıqların səbəblərini əsaslandırmağa və izah etməyə çalışdılar. İzahları zamanı, The Sims 3 videooyununun da ilk versiyasında paketlərin çıxması zamanı müəyyən edilmiş bir sıra çatışmazlıqların olduğunu və yavaş yavaş düzəldildiyini qeyd etdilər. Digər səbəblər isə təşkilati problemlər, vaxtın həddindən artıq az olması və bəzi sahələrdə yetərli ixtisaslı kadrların olmaması idi. Tərtibatçıların əsas vəzifələri təkmilləşdirilmiş süni intellekt, inşaat və sim redaktoru rejimlərində daha da mükəlləşdirmə olmuşdur. Məqsədlərinə çatmaq üçün, mənbə və zaman azlığı şəraitində komanda sərt güzəştə getməli və digər "az əhəmiyyətli" oyun funksiyalarından imtina etməli oldu. Oyun azarkeşlərinin əsas şikayətləri siyahısına daxil olan əsas geympley elementlərinin bir çoxu pulsuz güncəlləmələr ilə daha sonradan əlavə edilmişdir. 2018-ci ildə, keyfiyyət və məzmunun yüksək olmasına baxmayaraq, miqdar baxımından geridə olduğu üçün tərtibçilər ildə iki əlavə paketin buraxılması məqsədilə köhnə formata keçdilər. Buna baxmayaraq, oyun buraxıldıqdan dörd il sonra da miqdar baxımından The Sims 3-dən ciddi şəkildə geri qaldı. fürsətlər. Ümumilikdə, 2018-ci ilin iyun ayı etibarilə The Sims 4 üçün buraxılmış bütün DLC-lər 468 dollar tutmuş, və AAA sinif oyununun orta qiymətindən 10 qat çox olmuşdur.

## Buraxılış

### Kompüter
The Sims 4 oyununun yayımlanması ilə bağlı şayiələr 2010-cu ildə, Electronic Arts tərəfindən *thesims4.com* domeninin alınması ilə başladı. 25 aprel 2013-cü ildə prototip istifadəçi interfeysinin bir neçə ekran görüntüsü internetə sızdı. 6 may 2013-cü ildə Elektronic Arts rəsmi olaraq The Sims 4 oyununu üzərində işlərin başladığını açıqladı. Şirkətdən verilən açıqlamada, Oyun yalnız The Sims Studio tərəfindən hazırlanan əvvəlki The Sims 3 seriyasından fərqli olaraq Maxis ilə dəstəkli hazırlanmışdır. Bu, Maxis şirkətinin The Sims seriyası oyunlarının tərtib edilməsinə tam qayıtması demək idi. 2013-cü ilin payızında, oyunun 2014-cü ilin başlanğıcına qədər təxirə salındığı açıqlandı.

Oyun daimi bir şəbəkə bağlantısı tələb etmir və təknəfərlikdir. 2013-cü ilin avqust ayında tərtibatçılar DRM qorunmasının The Sims 4 oyununda qurulmayacağını təsdiqlədi. Bir sıra xəbər saytları bunu 2013-cü ildə SimCity videooyununun istifadəyə verilməsi ilə əlaqələndirdi. Tərtibatçılar oyunun yeni bir intuitiv nəzarətə sahib olacağını, eyni zamanda personajların və qarşılıqlı əlaqələrin əhəmiyyətli dərəcədə yaxşılaşdıracağını söylədi. Avqustun 23-də Maxis, The Sims 4 videooyununun sələfindən fərqli olaraq zəif kompüterlərdə də heç bir problem olmadan işləyəcəyi açıqlandı.

25 aprel 2013-cü ildə oyunun oyun elementlərini göstərən bir neçə görüntü internetə yenidən sızdı. Oyunun rəsmi elanı 6 may 2013-cü ildə baş tutdu. İlk geympley 2013-cü ilin avqustunda Almaniyanın Köln şəhərində Gamescom oyun festivalında təqdim edildi. *Yibisims* adlı seçilmiş Sims seriyası oyunçuları, məşhur Sims fan saytlarının bloqqerləri və YouTube kanallarının rəhbərləri burada baş tutan Sims düşərgəsinə dəvət edildi, və ictimaiyyətdən öncə oyuna giriş əldə etdilər.

13 avqust 2014-cü ildə The Sims 4 demo versiyası ictimaiyyət üçün əlçatan oldu. Həmçinin oyun ilə birlikdə *Premium*, *Kolleksiya*, *Digital Deluxe* kimi bir neçə xüsusi nəşr də buraxıldı. Xüsusi nəşrlər ilə SteelSeries və Electronic Arts, The Sims 4 oyununa həsr olunmuş bir sıra periferik qurğular hədiyyə edildi. Hədiyyələrə qulaqlıq, oyunda personajın emosional vəziyyətinə uyğun olaraq rəngini dəyişən bir kompüter siçanı və The Sims 4 oyununun rəmzi olan yaşıl biopiramida həkk olunmuş döşək daxildir. Məhsullar oyunun başladığı anda buraxılmışdır.

Windows üçün 2 sentyabr 2014-cü ildə ABŞ, Kanada, Tayvan və Cənubi Koreyada, 4 sentyabr 2014-cü ildə Yeni Zelandiya, Hindistan, Cənubi Afrika, Avropa, Rusiya və MDB ölkələrində, Yaponiya, Avstraliya, Braziliyada, 5 sentyabrda Çində buraxılmışdır.

Oyunun elanı ilə birlikdə tərtibatçılar macOS əməliyyat sistemi üçün oyunun 2014-cü ildə Windows ilə eyni anda satışa çıxarılacağını elan etdilər. Ancaq oyun sərbəst buraxıldıqda, yalnız Windows üçün mövcud idi. Mac versiyasının buraxılışı qeyri-müəyyən vaxta təxirə salındı ​​və bu fonda 7 avqust 2014-cü ildə Aspur şirkəti MacOS üçün The Sims 2 Kolleksiya nəşrini buraxdı. 2015-ci ilin yanvar ayında isə, MacOS üçün Sims 4-ün satışa çıxarılacağı açıqlandı. Mac üçün oyunun buraxılışı 17 fevral 2015-ci ildə baş tutdu.

2019-cu ilin may ayında EA Games, Origin platformasına lisenziyalı oyunun pulsuz nüsxələrini təhvil verdi. 2019-cu ilin iyul ayında The Sims 4 rebrendinq edildi və bütün oyun paketləri, kataloqlar, oyun menyuları belə sıfırdan dəyişdirildi. Oyunun əsas menyusu ağ yerinə açıq mavi olaraq dəyişdirildi. 2019-cu ilin noyabr ayında tərtibçilər The Sims 4 oyununun 32 bit versiyasını dəstəkləməyi dayandırdılar və 2019-cu ildə yayımlanan, pakelərin çoxunu və onlayn qalereya dəstəyi olmadan hazırlanan *The Sims 4 Legacy Edition* xüsusi nəşri buraxıldı. Bu nəşri quraşdırmaq üçün 32 bitlik prosessoru olan bir kompüter və orijinal The Sims 4 nüsxəsi lazım oldu.

### Mobil

9 may 2017-ci ildə EA Games, The Sims Mobile oyununun iOS və Android üçün, demək olar ki, The Sims 4 videooyununun bir nüsxəsi olan, lakin sadələşdirilmiş qrafika və geympleyi ilə, tapşırıqların yerinə yetirilməsi nəticəsində müxtəlif imkanların mərhələli açılmasına yönəldilmiş pulsuz oyun elan olundu. Elan günü, oyun Braziliya və ABŞ-də səhvlərin aşkarlanması üçün beta versiyaya açıldı. Oyun 6 mart 2018-ci ildə bütün dünyada yayımlandı. The Sims Mobile oyununun geympleyi The Sims 4 ilə oxşardır, lakin personaj hər hansısa bir tapşırığı yerinə yetirmək üçün enerji sərf etməli və enerji dolana qədər gözləməli və ya ödəniş ilə almalıdır. Oyun, digər oyunçuların simləri ilə ünsiyyət qurmağa imkan verən çoxsaylı oyun rejiminə malikdir.

### Oyun konsolları

17 noyabr 2017-ci ildə PlayStation 4 və Xbox One üçün The Sims 4 videooyununun konsol versiyası buraxıldı. Oyunun kompüter versiyasının uzun müddət müşahidə altında olması və yaranan bütün problemlərin həll edilməsindən sonra buraxıldığı üçün oyun konsollar üçün xeyli gecikdi. 2014-cü ildə oyunun istehsalçısı Qrend Rodiek, konsollar üçün oyunun satışa çıxarılması məsələsinin yalnız oyunun kompüter versiyasının populyarlıq qazanacağı təqdirdə meydana çıxacağını söylədi. İlk dəfə konsol versiyasının inkişafı 2015-ci ilin dekabrında məlum oldu, sonra tərtibatçılar oyunu 2016-cı ildə buraxmağı planlaşdırırdılar. Bununla birlikdə oyunun sərbəst buraxılma tarixi konsolu idarə etmək üçün oyuna inteqrasiya edilən problemlərə görə təxirə salındı.

Konsollar üçün mövcud olan versiya, kompüter versiyası ilə tamamilə eynidır. Konsol versiyası, kompüter versiyasının bütün güncəlləmələrini və ödənişli paketlərini özündə bir qiymətə cəmləşdirən ilk və tək versiyadır. The Sims 4 videooyununun konsol versiyası üzərində işləyən yaradıcılar oyunu daim kompüter versiyası ilə eyni tutmağa çalışmışlar. The Sims 3 oyununun konsol versiyası, kompüter versiyası ilə eyni olsa da, əlavə paketlər buraxılmadı və oyunçular əlavə paket məzmunlarına konsollara yükləyə bilmədilər, lakin The Sims 4 konsol versiyası bütün ödənişli paketləri özündə cəmləşdirmiş və oyun qalereyasına sahib olmuşdur.

## Nəşrlər
Oyunun müxtəlif buraxılışlarına əlavə olunan hədiyyələr:

## Musiqi və səsləndirmə

Musiqilər, simlərin danışdığı Simliş dilindədir və latın, ingilis, fransız, fin və taqal dilləri əsasında yaradılmışdır. Dilin yaradılması zamanı The Sims Studio tərtibatçıları sözlər olmadan başa düşülə biləcək bir dil yaratmaq prinsipinə əsaslandılar və sonralar bu nitq əsl dil kimi görünmüşdür. Fərqli aktyorların iştirakı ilə qeydə alınan hər qadın və kişi personajı üçün üç növ müxtəlif səs mövcuddur. Oyun üçün musiqili müşayiətin müəllifi əvvəllər filmlər üçün musiqi yazan məşhur İngilis bəstəkarı İlon Eşkeri olmuşdur. Onun sözlərinə görə, oyun üçün musiqi yaradarkən simlərin duyğularını və hisslərini vurğulamaq çox vacib idi. Xüsusən də oyunda personajın əhvali-ruhiyyəsinin dəyişməsi qısa musiqilər ilə müşayiət olunur. Ümumilikdə bəstəkar personajların müəyyən bir emosional vəziyyətinə əsaslanan 140 fərqli musiqi parçası yazmışdır. Eşkerinin sözlərinə görə, filmlər üçün musiqi müşayiəti üzərində işləyərək, hekayəyə diqqət yetirərək musiqi bəstələnmişdir. Nəticədə səsyazma studiyasının direktoru ilə söhbət etdikdən sonra Robbi Kauker musiqili emosional müşayiətlərin bəzi qaydalarını və nümunələrini, qəfil oxunması ilə oyunçuları qorxutmaqdansa, geympleyə ahəngdar şəkildə uyğunlaşmaları üçün qərar verdi. Eşkerinin əsas məqsədlərindən biri də bütün mahnıların asan və maneəsiz səsləndirilməsi və oyunçuların diqqətini yayındırmaması olmuşdur. London simfonik orkestri oyun üçün musiqi parçaları çalmışdır. Eşkerinin sözlərinə görə, klassik alətlər xoşbəxtlikdən və utancaqlıqdan tutmuş qəzəbə qədər bütün emosional spektrləri daha yaxşı ifa edə bilər. 
İnşaat rejimində fon musiqiləri professionalcasına tənzimlənir. İnşaat rejiminin müxtəlif bölmələrinə keçdikdə musiqilər bir-birlərini əvəz edir. Məsələn, personajın simasını dəyişdirməyin daha detallı rejiminə keçdikdə fon musiqisini dəyişilir və orkestr əvəzinə daha sakit musiqi çalınır. İlk dəfə 2013-cü ildə SimCity oyununda musiqi aranjimanının dəyişdirilmə funksiyası tətbiq olundu.

İnşaat rejimində stereo dinamiklər və ya radio satın alaraq, simliş dilində ifa olunan müxtəlif janrlarda musiqi dinləmək mümkündür. The Sims 4 videooyununun ilkin musiqiləri The New Saga, Radin Coşua, Ray Qedisson, The Persimmon Confidential, Captive, Ceykob Plent, Ceys Yupiter və Eddie Bridcford tərəfindən ifa edilmişdir. "İşə get!" əlavə oyun paketi ilə Echosmith, Big Data, New Politics və Keyti Tizi kimi məşhur ifaçıların da iştirak etdiyi musiqilər yazılmışdır. Müsahibədə, musiqiçilərdən biri, Echosmith qrupundan Nuh Sierota musiqini simliş dilində oxuyarkən bir çox çətinliklərlə üzləşmiş, simulyator oyununda istifadə olunan dili ilk gördüyündə heyrətə gəldiyini bildirmişdi. Bununla yanaşı, Nuh özü The Sims seriyası oyunlarını 10 ildir oynadığını da etiraf etmişdi. "Whistle While You Work It" musiqisinin ifaçısı Keyti Tizi isə qeyd edib ki, simliş dilində ikinci dəfə musiqi oxumaq insana çox asan gəlir.

*Birlikdə əylənək* oyun paketinin musiqisi isə alman musiqiçisi Zedd, amerikalı müğənni Tori Kelli, kanadalı müğənni Karli Rey Cefsen və ingilis The Vamps qrupu tərəfindən yazılmışdır. *Şəhər həyatı* oyun paketinin treyler mahnısı "Stop Desire" isə kanadalı indie-rok qrupu Teqan və Sara tərəfindən ifa edilmişdir. Qrup üzvlərindən biri olan Teqan, EA işçilərinin verdiyi şərhlərə əks olaraq, simliş dilində mahnı oxumağın çox çətin olduğunu bildirdi. Daha sornalar *Vampirlər* oyun paketinin treyler musiqisi də ZZ Ward qrupu tərəfindən ifa edilmişdir.

Bundan əlavə, oyun radiosunda The Sims, The Sims 2 və The Sims 3 oyun musiqilərini ifa edən *retro* radiostansiyası mövcuddur.

## Yaş reytinqi
4 may 2014-cü ildə oyunun rusca rəsmi Twitter hesabında, oyunun Rusiyada reytinqləndirilməsi zamanı **18+** reytinqi alması barədə tvit atıldı. Qərarın "Uşaqların sağlamlığına və inkişafına zərərli olan məlumatlardan qorunması haqqında" 436-FZ saylı qanuna uyğun olaraq qəbul edildiyi bildirildi. Müxtəlif xarici və rus mediaları bunu 2013-cü ildə yetkinlik yaşına çatmayanlar arasında homoseksuallığın təbliğini qadağan edən qanun layihəsinin qəbul edilməsi və oyunda eyni cinsi əlaqələrin qurulması imkanları ilə əlaqələndirdilər.

The Sims seriyasının əvvəlki bütün oyunları uşaqlar və ya yeniyetmələr üçün daha aşağı reytinqə sahib olmuşdur. Buna nümunə olaraq The Sims 3 oyununun Almaniyada **6+** reytinqi almasını göstərmək mümkündür.

8 iyul 2014-cü ildə videooyun, Avstraliya Sertifikat Komissiyası (ASC) tərəfindən orta dərəcədə zorakılıq və cinsiyyət səhnələrini ehtiva etdiyi irəli sürülərək **M** reytinqi ilə təsnif edilmişdir. 15 yaşdan kiçik yeniyetmələr üçün bu kateqoriyalı oyunların oynaması tövsiyə edilmir, lakin hər hansı bir gənc uşaq üçün bunu oynamağa qadağa yoxdur. Avstraliyada digər The Sims seriyasının oyunları da **M** reytinqi ilə təsnif edilmişdi.

2015-ci ilin mart ayında EA Games, ABŞ-nin iqtisadi blokadasının bir hissəsi olaraq, Krımın bütün sakinləri üçün The Sims 4 də daxil olmaqla, bütün oyunların girişinə maneə qoymuş, qeydiyyat və şəbəkə bağlantısı tələb edən oyunlar məhsul açarını daxil etmək hüququndan məhrum edildi.

27 may 2017-ci ildə The Sims 4, The Sims 3 digər 30 oyun ilə birlikdə Özbəkistanda "Özbəkistan və onun tarixi haqqında yalan məlumatlar, mədəni və mənəvi dəyərlərinin təhrif edilməsi, zorakılıq və pornoqrafiyanın təbliği, ölkədə təhlükəsizlik və ictimai-siyasi sabitliyə, vətəndaş sülhünə, millətlərarası və dinlərarası harmoniyaya zərər verməsi" qanunu ilə birlikdə rəsmi olaraq qadağan edildi.

## Rəylər və tənqid
*The Sims 4* buraxılışdan sonrakı ilk həftədə rəyçilərdən müxtəlif rəylər aldı. Eyni zamanda, EA sentyabrın 1-dək internetə sızmış görüntü rəy və tənqidlərinə əhəmiyyət vermədi. Bir çox oyunçu, xüsusən də seriyanın əvvəlki oyunları ilə tanış olan Sims azarkeşləri elə də müsbət rəylər etməmişdi. Jurnalistlər oyun barədə çox ehtiyatla danışmış, Metascore şkalası üzərində ortalama 70 bal ilə qiymətləndirilmişdir.

2014-cü ilin sentyabr ayında Amazon üzərindən Metacritic istifadəçilərinin ortalama oyun reytinqi 10 üzərindən 4.5 olmuşdur. Pol Tamburro, Mandatory jurnalında "The Sims 4 oyununda dəhşətli istifadəçi rəyləri azarkeşlərin azalmasına səbəb olduğunu" demişdir, lakin Tamburro haqlı idi, bir çox azarkeş xəyal qırıqlığına uğramışdı, çünki onlara "maksimum qiymət və minimum keyfiyyət" təqdim edilmişdi. O həmçinin əlavə etdi ki, beta mərhələlərində oyun ətrafındakı mübahisələrə əhəmiyyət verməyən bir çox oyunçu, yalnız Amazon üzərindən gələn mənfi rəylərə əsaslanaraq, satın almamaq qərarına gələ bilər.

Tənqidçilərdən gələn qarışıq rəylərə baxmayaraq, yeni və mükəmməl sim redaktoru da daxil olmaqla, personajlara istənilən forma vermək, saç və paltarları daha çox və tez əldə etmək kimi bir neçə funksiyalar ilə oyunun daha yaxşı hala gəldiyini etiraf etmişlər. 3DNews jurnalının rəyçisi Oleq Moskalev qeyd etdi ki, oyunçunun istədiyi simi yaratması üçün daha az vaxt lazımdır. Bənzər bir fikir Saymon Preyest tərəfindən Gamewatcher saytında ifadə edilərək, siçan ilə personajl dəyişdirmək qabiliyyətinin yeni bir sim yaratmaq prosesini daha təbii və daha az yorucu etdiyini qeyd etdi.

Tənqidçilər həmçinin oyunun bədii tərzini, xoş vizual effektləri və oyunçunun gözünü yormayan inkişaf etmiş şəhərləri də qeyd etdilər. Escapist rəyçisi Cim Sterlinq, vizual effekt pərəstişkarlarının oyunun əvvəlki epizodlara nisbətən daha çox zövq alacağını yazdı. Saymon Prist isə istehza ilə qeyd etmişdir ki, Sims 4 müasir kompüterlərin hesablaya biləcəyi bütün mümkün qrafik təkmilləşdirmələrə malikdir. Qrafika təmiz, parlaq görünür və "diaqonal divarlara pəncərələr qoymaq mümkün olmadığı köhnə günlər" ilə müqayisədə nə qədər inkişaf etdiyini göstərir. The Gamer jurnalı isə redaktorları ətrafdakı xırda detallara "səhra ərazilərində ağacların tərpənməsindən, dalğalı çay sularında üzən ördəklərə" diqqət çəkmişdir. İlk baxışdan, bunlar elə də nəzərə çarpmır, lakin The Sims 4 oyununun realizminə yüksək dərəcədə təsir edirlər. Jurnalistlər, bütün otaqları sürükləməyə və məhdud sayda memarlıq və mebel elementləri ilə təchiz etməyə imkan verən inkişaf etmiş inşaat redaktorunu tərifləmiş, sınaq zamanı hazırladıqları evi daha sürətli tikməyə nail olmuşlar. Hardcore Gamer jurnalının baş sözcüsü Li Kuper qeyd etdi ki, hətta bir stil redaktorunun olmaması inşaat rejiminin yeni xüsusiyyətləri barədə ümumi təəssüratı korlamır. PC Gamer jurnalından isə Kris Torsten ayrıca qeyd etdi ki, oyun dünyası siyasətsiz olsa da, açıq şəkildə Kaliforniyaya bənzəyir.

Simslərin daha mükəmməl davranışları, bir sıra emosional əhvali-ruhiyyələrin təqdim olunması və personajların üzərində çox işlənməsi rəyçilər tərəfindən müsbət rəy almışdır. Hardcore Gamer nümayəndəsi personajların daha da real insanlara çevrildiyinə inanır. Saymon Prist müəyyən emosiyaların personajın qərarlarına və hərəkətlərinə birbaşa təsir göstərə bilməsini təqdir etdi. Kris Torsten, personajların davranışlarının daha təbii, dərin hala gəldiyini, oyunçunu yeni təcrübə ilə zənginləşdirəcəyini qeyd etdi. Eyni zamanda personajların əvvəlki The Sims oyunları ilə bir çox cəhətdən inkişaf etdiyini açıqladı.

## Təsir

### Məşhurluq

The Sims 4 videooyununun yayımlanmasından sonrakı ilk həftədə İngiltərədə ən çox satılan oyunlar siyahısında Watch Dogs oyununu qabaqlamış və Guild Wars 2 2012-nin yayımlanmasından iki il sonra kompüter oyunları arasında bestseller olmağı bacardı. Buna baxmayaraq, oyunun yayımlanması, əsasən onun tam olmaması, oyun səhvlərinin çox olması və həddən artıq qiymətləndirildiyi üçün problemlərlə müşayiət olundu. 2014-cü ilin oktyabr ayına qədər oyun ən çox satılan oyunlar siyahısında yeddinci yerə endi. Rusiyada isə oktyabrın əvvəlinə qədər siyahıda üçüncü yeri tutumağı bacardı. Qazaxıstanda The Sims 4, 2014-cü ildə ən çox satılan oyunlar siyahısında ikinci yeri tutdu. Siyahılarda lider olmağına baxmayaraq, Oyun buraxıldıqdan sonra sələfinin uğurunu təkrarlaya bilmədi. Eyni zamanda, Vgtimes oyun saytındakı səsvermədə The Sims 4, FIFA 15 ilə birlikdə ilin ən fəlakətli oyunu olaraq tanınmışdır.

Uğursuz buraxılmasına baxmayaraq, simulyator növbəti illərdə müştərilər arasında ardıcıl yüksək tələbat almağa davam etdi, World of Gamers veb-saytına görə, The Sims 4 ABŞ-nin bestseller siyahısında 9-cu yeri, 2015-ci ildə 13-cü yeri, 2016 və 2017-ci illərdə 10-cu yeri tutdu. Oyuna maraq, oyun paketlərinin buraxılması ilə daha da artmışdır. Bəziləri oyun satışının artmasına, xüsusən də satışın 35% artımını təmin edən "Ev heyvanları" və "Fəsillər" oyun paketləri olmuşdur. 2018-ci ilin sonunda oyunun sadəcə 10 milyon nüsxəsi, oyun paketlərinin isə 30 milyon nüsxəsi satıldı, buna görə lisenziyalı bir nüsxənin sahibi orta hesabla üç oyun əlavəsi almışdır. 2019-cu ilin yanvar ayına olan The Sims 4 oyunçusunun sayı 4,8 milyona çatmış və oyundan və paketlərdən əldə edilən ümumi gəlir 1 milyard dollara çatmışdır. 2019-cu il hesabatının nəticələrinə görə aktiv oyunçuların sayı da dəfələrlə artmışdır. The Sims seriyasının bütün oyunlarının satışından əldə edilən gəlir 5 milyard dolları ötmüşdür. 2020-ci ilin yanvar ayı etibarilə The Sims 4 oyunçusunun sayı 20 milyona çatdı. EGM oyun jurnalının redaktorları bu sürətli artımı The Sims 4 azarkeşlərinin e-nəsil yeniyetmələri hesabına böyüdükləri ilə əlaqələndirirlər, halbuki sorğuda iştirak edən oyun azerkeşlərinin yalnız 20% -i The Sims oyununun mobil versiyasını oynadıqlarını etiraf etdilər.

2019-cu ilin yazında, The Sims 4 tərtibatçıları, moda evinin temalı paltarlar kolleksiyasını buraxdığı İtalyan geyim markası Moschino ilə əməkdaşlıq təşkil etdikləri məlum oldu. 2019-cu ilin avqust ayında Origin platforması, The Sims 4 oyununun əsas nüsxəsini bir həftəlik pulsuz satışa çıxarmış və bu müddət ərzində oyun 7 milyondan çox yüklənmişdir. 2020-ci ilin mart ayında, COVID-19 pandemiyasından sonra karantin tədbirlərinin yayılması şəraitində, The Sims 4 satışının sayı kəskin şəkildə artmış və oyun Amazonda ən çox satılan məhsullar arasında yeddinci yeri tutdu.

### Piratçılıq
Buraxılışdan sonra, inkişaf etdiricilər, güncəlləmə ilə birlikdə səhv bir tələ yaratmaqla oyunun pirat nüsxələri ilə mübarizə aparmaq üçün orijinal bir yol əlavə etdilər, belə ki, oyunun pirat nüsxəsi çıxarıldığı zaman bütün ekranı əhatə edən piksellərin çoxalması və oyunçuya oyunu görmək imkanını verməməsi olmuşdur. İlkin ehtimala görə, oyunun pirat versiyasının yayılması səbəbindən Electronic Arts ən az 37.140 oyunçu itirmiş və tanınmış oyun portallarında oyun rəylərinin bir çoxu pirat nüsxə əsasında yazılmış və çox sayda pirat oyun səhvləri oyunun mənfi qiymətləndirilməsinə böyük təsir göstərmişdir. 2015-ci ildə olduğu kimi, The Sims 4 oyunu internet pirat saytlarında ən çox yüklənən 19-cu oyun olmuşdur. BitSight Insight hesabatına görə FIFA 15, Mortal Kombat X və The Witcher 3: Wild Hunt oyunları ilə birlikdə, The Sims 4 oyunu da pirat oyun proqramlaşdırıcılarının əsas hədəfidir, bu səbəbdən demək olar ki, hər 2 pirat oyunlu kompüterdən birində virus və ya zərərli fayllar mövcuddur. 2019-cu ilin yanvar ayında Cənubi Afrikada işçilərdən birinin oyunun pirat versiyasını yüklədikdən sonra şirkətin yerli şəbəkəsinə virus yoluxmuş və enerji şirkəti Eskom-dan kütləvi məlumat sızıntısının olması məlum olmuşdur.

### Azarkeş kütləsi

Polygon jurnalisti Kass Marşall, The Sims 4 pərəstişkarlarının ümumiyyətlə digər AAA kateqoriyalı oyun azarkeşlərinə nisbətən daha az aqressiv olduğuna inanır. Xüsusilə, Marşall qeyd etdi ki, Twitch veb-səhifəsində The Sims 4 canlı yayımları zamanı canlı söhbətə nəzər salsanız, praktiki olaraq "zarafatlar", təhqirlər və spam kimi tipik mesajlar yer almır. The Sims 4 oyunçularını şərti olaraq bir neçə kateqoriyaya bölmək olar: "inşaatçılar" — fərqli üslublarda binalar yaradan, "sim yaradıcıları" — personaj redaktorunda çox vaxt sərf edən, gözəl personajlar yaratmağı sevənlər, oyunda gizli və yeni funksiyaları axtaran, müxtəlif tədqiqatlar aparan — "tədqiqatçılar" və personajlar üçün ssenarilər hazırlayan, nəsillər yaradıb, inkişaf etdirməyi sevən "hekayəçilər". Həmçinin bunlarla yanaşı, virtual dünya sərhədlərini araşdıran, personajları əziyyət verən və öldürən, qeyri-adi hallar yaratmağa çalışan və ya hətta oyunu "sındırmaq" istəyən xüsusi bir "sapqın oyunçu" kateqoriyası da var. Eyni zamanda, The Sims 4 videooyununun azarkeşləri, yaşına baxmayaraq, açıq bir oyun dünyası və çox sayda oyun əlavələri də daxil olmaqla bir sıra səbəblərə görə öz geniş oyun bazasına sahib olmağa davam edən 2019-cu ildən etibarən The Sims 3 videooyunun azerkeşləri ilə yarışmışdır. The Sims 4, seriyanın əvvəlki oyunları kimi, həvəskar rejissorların hekayələr və qısametrajlı filmlər yaratmaq üçün sevimli platforması olaraq qaldı, habelə hekayələri Tumblr veb-səhifəsində dərc olunan və populyarlıq qazanan fanatik hekayələr olmuşdur. 12 mart 2015-ci il tarixində, təxminən oyun buraxılışından 6 ay sonra, bütün oyunçular birlikdə 12,000 oyun ili keçirmiş və 32 milyon personaj yaratmışdır. Bir il ərzində isə oyunçular tərəfindən ümumilikdə 27,900 oyun ili keçirmiş, 93 milyon personaj yaratmış, qalereyada 5 milyondan çox tikili əlavə edilmişdir. Ən populyar personaj emosiyası romantik, ən populyar karyera texniki mütəxəssis və ən çox oyunçuya sahib ölkələr ABŞ, Böyük Britaniya və Almaniya olmuşdur.

Azarkeş icması YouTube video platformasında geniş şəkildə təmsil olunur. Onlardan ən populyarı ingilis dilli seqmentdə *Lilsimsie*, *James Turner*, *Deligracy*, *Hatsy* və digərləri olmuş, milyon nəfərlik auditoriyanı ətraflarında toplamağı bacarmışdır. Ən populyar 10 sim bloqqerindən 9-u qadındır. Bununla yanaşı, hər gün The Sims 4 haqqında yüzlərlə video yüklənən və bir çoxu 24 saat ərzində milyon izləmə toplayan TikTok platforması istifadəçiləri tərəfindən də olduqca populyardır. EGM redaktorları The Sims 4 ilə əlaqəli video sahiblərinin 75%-nin 24 yaşdan aşağı olmasını müşahidə etmişdir.

### Qeyri-rəsmi paketlər

Sims seriyasının əvvəlki oyunlarında da olduğu kimi, The Sims 4 oyununda da istifadəçilər bir çox qeyri-rəsmi obyektlər və oyun paketləri yaratmağa başladılar. Oyunun yayımlanmasından dörd il sonra azarkeş icması, geympleyi daha fərqli edən və The Sims 4 oyun təcrübəsini zənginləşdirən minlərlə obyekt və oyun paketləri yaradıldı. Obyektlərin əsas hissəsini xüsusi aksesuarlar, mebel, bəzək əşyaları, saç düzümü və geyimlər təşkil etmişdir. Bu maddələr *xüsusi məzmun* və ya sadəcə *CC* adlanır. Eyni zamanda, 2019-cu ildən başlayaraq, xüsusi məzmunlar "*Maxis*" və "*Alpha*" olmaqla 2 kateqoriyaya bölündü. *Maxis* kateqoriyasında istifadəçilər tərəfindən hazırlanan məzmun oyun qalereyasına düşür. *Alpha* kateqoriyasındaki məzmun isə oyundaki əşya, aksessuarları dəyişir və ya yenisini əlavə edir və oyun qalereyasında yer almır. Bununla yanaşı, Alpha kateqoriyasındaki əşyalar daha realistik olur, lakin digər tərəfdən, oyun performansının azalmasına səbəb olurlar.

GamesRadar redaktorları, qeyri-rəsmi materialların The Sims 4 oyununda olmayan bir çox funksiyaları əlavə etdiyini qeyd etmişlər. Bir çox oyunçu, personaj yaratmaqla əlaqədar məhdudiyyətləri aradan qaldırmaq üçün xüsusi saç düzümləri, zərgərlik və dəri rəng dəyişikliklərini yükləməyi sevir. Pastemagazine xəbər portalı oyun üçün ən çox yüklənən qeyri-rəsmi materialların siyahısını tərtib etmişdir. Onlardan ən populyarları avtomatik saxlama və personaj yaratma redaktorundakı sürgülərdəki məhdudiyyətləri aradan qaldırmaq olmuşdur.

Hicab ən çox yüklənən geyim olmuşdur. Ən çox yüklənən xüsusi məzmunlardan biri oyuna bir komanda mərkəzi əlavə edən və oyundakı personajları və təsadüfi hadisələri idarə etməyə imkan verən *MC Command Center* olmuşdur. Bununla yanaşı, oyuna daha da reallıq qatan yeni peşələr, bacarıqlar, hərəkətlər və animasiyalar da geniş yüklənmişdir.

## Sosial məsələlər və sosial-mədəni müxtəliflik
Sims 4 inkişaf qrupu fərqli oyunçu qruplarına qarşı dözümlülüyü ilə fərqlənir. Oyun, oyunçulara cinsiyyəti, milli və irqinə uyğun olan personajlar yaratma xüsusiyyəti təqdim edir. Pedestrian jurnalının redaksiya heyəti qeyd etmişdir ki, Sims oyunu gənclərə sağlam münasibətlərin, çoxarvadlılığın, zinakarlığın və onların nəticələrinin nə olduğunu anlamağa imkan verir. Bu, redaktorların fikrincə, uşağın ideal yetişkin olaraq böyüməsində və cəmiyyətdə önəmli səhvlər buraxmamasında xüsusilə faydalıdır. 2014-cü ilin oktyabr ayında, inkişaf etdiricilər, kampuslarda baş verən cinsi zorakılıqla mübarizə kampaniyasını dəstəkləmək üçün üzərində "It is On Us" yazan köynək əlavə etmişdir. Tərtibatçılardan biri olan Qrand Rodiek, komandanın anaları dəstəklədiyini və ictimai yerlərdə ana südü ilə qidalanma fikrini dəstəklədiyini, buna baxmayaraq qidalanma prosesinin Teen reytinqinə uyğun olması üçün senzura edildiyini qeyd etdi.

### Milli və mədəni müxtəliflik
The Sims 4 videooyununda ağdərili üstünlüyü və Avropamərkəzçilik ideyasına görə dəfələrlə tənqid edilmişdir. İlk dəfə bu məsələ üzrə, 2017-ci ildə Kotaku veb-saytından Qita Cekson, oyunda Afro saç düzümlərinin həddindən artıq məhdud olunması mövzusu ilə çıxış etmişdir. Müəllif qeyd edib ki, qaradərili personaj yaratmaq istəsələr, şübhəsiz ki, oyuna qeyri-rəsmi xüsusi məzmunlar quraşdırmalı olacaqlar. İnternetdə Kotaku ilə əlaqəli bir məqalədən sonra oxşar tənqidi məqalələr çıxmağa başladı. Müəlliflərin iddiaları arasında afro saç düzümlərinin, qara oyunçuların özlərini yaradıcılıqla ifadə etmə qabiliyyətinin olmaması, Afrika, Orta Şərq və Asiya xalqlarının mədəniyyəti və adət-ənənələrinin nümayişinin çox zəif olması yer almış, Qərb mədəniyyətini təqlid etmək üçün mədəni, şəxsi və irqi ayrı-seçkiliyin olması ilə ittiham edilmişdir. Ayrı-ayrılıqda Paste jurnalının redaktorları, The Sims seriyasının əvvəlki oyunlarında da olduğu kimi, minlərlə qadın geyimi olmuş, lakin hicabın olmamasından məyus olduqlarını ifadə etdilər.

Geniş tənqidlərə cavab olaraq, tərtibatçılar, Hindistan, Çin və Karib dənizi üslubunda paltar və əşyalar kolleksiyasının əlavə olunduğu tematik əşyalar, geyimlər və saç düzümləri ilə pulsuz yeniləmələr buraxaraq mədəni çatışmazlıq problemini düzəldiləcəyinə söz verdilər. İstifadəçi qalereyasındakı yaradılan personaj ətrafındakı müzakirələr xüsusi diqqəti cəlb etdi, xüsusən də dəfələrlə qeyd olundu ki, onların böyük əksəriyyəti Avropa görünüşlü ağ rəngdədir. Bir tərəfdən bu, ayrı-seçkilik əlaməti olaraq görülən bəzi oyunçular arasında etirazlara səbəb olur. Digər tərəfdən, məzmun yaradıcıları qara personaj yaratmaqdan qorxduqlarından şikayət edirlər, çünki tez-tez qara personajlar etibarsız və stereotipik təsvirlərlə ittiham olunan müəyyən bir oyunçu dairəsinin hücumlarının qurbanı olurlar.

2019-cu ilin sentyabr ayında pulsuz bir yeniləmə ilə birlikdə qadın personajlar üçün hicab, kişi personajlar üçün isə tafya əlavə olundu. Güncəlləmə, tərtibatçıların oyuna dini atributlar əlavə etməmək ikili standartının pozulduğunu görən oyunçular arasında geniş mübahisələrə səbəb olmuş və xristianlar üçün xaç və zəncir kimi digər dini rəmzlərin əlavə edilməsinin vacibliyi qeyd edilmişdir. Tərtibatçılar, tafya və hicabların bir çox The Sims oyunçuları üçün gündəlik geyim elementi olduğuna dair qərarlarını müdafiə etdilər və şirkət tərəfindən yaradılan personajlarda bu geyimlərin yer almayacağını bildirdilər.

## Əlavə paketlər
The Sims 4 videooyununu əlavə əşya, geyim və bir çox məzmun ilə təmin edən ödənişli paketlər mövcuddur. Paketlər, adətən hər hansısa bir mövzuya əsaslanır. Əlavə paketlər, oyun dəstləri və kateqoriyalar olmaq üzərə oyun üç oyun əlavəsi mövcuddur. Əlavə paketlər ən böyük oyun əlavəsidir və oyuna bir çox yeni əsaslı güncəlləmələr gətirir. Oyun dəsti orta həcmli əlavə olub, daha dar bir mövzuda yeni geympley xüsusiyyətləri təklif edir. Kataloq isə paltar və əşyalar dəsti olan ən kiçik əlavə növüdür.

### Oyun paketi
Oyuna bir çox yeniliklər gətirən ən böyük əlavədir.

### Əşya paketi
Tematik xüsusiyyətlər əlavə edən orta ölçülü əlavələrdir.

### Kataloqlar
Yeni əşyalar və paltarlar kimi kiçik hissələr üçün əlavələrdir.

## İstinadlar

## Həmçinin bax
* The Sims 4 rəsmi veb səhifə
* The Sims Wiki portalında The Sims 4
* The Sims 4 rəsmi treyler